Diari Oficial de la Generalitat Valenciana


Sumari del DOGV 7078, del 30-07-2013 (2013/7560)

RESOLUCIÓ de 15 de juliol de 2013, del Rectorat de la Universitat de València, per la qual es convoquen proves selectives d'accés al grup A, subgrup A1, per promoció interna, sector d'administració especial, escala tècnica superior d'investigació (perfil citometria i cultius cel·lulars) d'aquesta universitat (oferta d'ocupació pública UVEG: 2011).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7078

Data del DOGV
:   30-07-2013

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2013/7560


Data del document
:   15-07-2013

Organisme emissor
:   Universitat de València

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 15 de juliol de 2013, del Rectorat de la Universitat de València, per la qual es convoquen proves selectives d'accés al grup A, subgrup A1, per promoció interna, sector d'administració especial, escala tècnica superior d'investigació (perfil citometria i cultius cel·lulars) d'aquesta universitat (oferta d'ocupació pública UVEG: 2011). [2013/7560]  
Aquest Rectorat, fent ús de les competències que li atribueix l'article 20, en relació amb el 2.2, de la Llei Orgànica 6/2001, de 21 de desembre, d'Universitats, modificada per la Llei 4/2007, de 12 d'abril; la Llei 7/2007, de 12 d'abril, de l'Estatut Bàsic de l'Empleat Públic, i d'acord amb el que estableix l'article 190 dels Estatuts de la Universitat de València, acorda:  
  
Convocar proves selectives d'accés al grup A, subgrup A1, per promoció interna, sector d'administració especial, escala tècnica superior d'investigació (perfil citometria i cultius cel·lulars) de la Universitat de València, de conformitat amb les següents bases de la convocatòria.  
  
  
Primera. Normes generals  
1.1. Aquesta convocatòria té per objecte la selecció de personal per a cobrir 2 llocs vacants del grup A, subgrup A1, per promoció interna, sector d'administració especial, escala tècnica superior d'investigació (perfil citometria i cultius cel·lulars), mitjançant el sistema de concurs oposició.  
1.2. D'acord amb el que estableix l'article 75 de la Llei Orgànica 6/2001, de 21 de desembre, d'Universitats, la realització d'aquestes proves selectives s'ha d'ajustar al que disposa la legislació vigent per a la funció pública de la Generalitat Valenciana i la normativa específica universitària recollida en la Llei Orgànica d'Universitats i en els Estatuts de la Universitat de València, així com en les normes que estableix aquesta convocatòria.  
1.3. El procés selectiu constituït pel concurs oposició l'integraran les proves, les valoracions, les puntuacions i les matèries que figuren en l'annex I. El temari que ha de regir aquestes proves figura en l'annex II d'aquesta convocatòria. Les persones que no tinguen el requisit de coneixement de valencià que figura en aquesta convocatòria, n'hauran de realitzar una prova prèvia al procés selectiu, segons consta en l'annex I d'aquesta convocatòria.  
  
Segona. Requisits de les persones aspirants  
2.1. Per a ser admeses en les proves selectives, les persones hauran de reunir, a més dels requisits ja acreditats en nomenaments anteriors, els següents:  
2.1.1. Posseir el títol de llicenciatura, arquitectura superior, enginyeria superior o titulació equivalent, o estar en condicions d'obtenir-lo abans de la finalització del termini de presentació de sol·licituds.  
En el cas de titulacions obtingudes a l'estranger, la persona ha d'estar en possessió de la credencial que n'acredita l'homologació.  
2.1.2. Els i les aspirants que es presenten a aquestes proves selectives han de ser funcionaris i funcionàries de carrera integrats a la Universitat de València del grup A, subgrup A2, d'administració especial, escala tècnica mitjana d'investigació, i haver prestat serveis efectius en aquesta durant almenys dos anys.  
2.1.3. Posseir el certificat acreditatiu de coneixements de valencià del nivell C1, expedit per la Junta Qualificadora de Coneixements del Valencià de la Generalitat Valenciana o pel Servei de Política Lingüística de la Universitat de València, o bé el certificat d'homologació emès per aquest Servei, sense perjudici del que estableix la base 1.3 i l'annex I d'aquesta convocatòria.  
2.2. Els requisits per a l'admissió a aquestes proves recollides a l'apartat 2.1, s'hauran de posseir en el moment de la finalització del termini de presentació de sol·licituds i se n'ha de gaudir durant tot el procés selectiu fins al moment de la presa de possessió.  
2.3. En el moment de presentar la sol·licitud, només s'exigirà una declaració expressa i formal que es reuneixen els requisits establerts en els subapartats 2.1.1 al 2.1.3 d'aquesta convocatòria, els quals s'hauran d'acreditar posteriorment en cas d'aprovar el concurs oposició.  
  
Tercera. Sol·licituds  
3.1. Qui desitge prendre part en aquestes proves selectives ho haurà de fer constar en la sol·licitud que es troba en aquesta convocatòria com annex IV i que facilitarà gratuïtament el Servei de Recursos Humans (PAS) d'aquesta Universitat, a l'avinguda de Blasco Ibáñez, número 13 (nivell 1), 46469 València. També podran accedir a una còpia de la sol·licitud esmentada a través de la pàgina web del Servei de Recursos Humans (PAS), l'adreça de la qual és .  
3.2. Les sol·licituds s'ompliran per triplicat (una còpia per a l'entitat bancària, una per a la Universitat de València i una per a l'interessat/ada) i estaran dirigides al Rectorat de la Universitat de València.  
  
3.3. El termini de presentació serà de 20 dies hàbils, comptats a partir de l'endemà de la publicació d'aquesta convocatòria en el Diari Oficial de la Comunitat Valenciana (DOCV). Els dissabtes es consideren hàbils a l'efecte del còmput de terminis.  
3.4. Presentació de sol·licituds:  
3.4.1. Les sol·licituds es podran presentar en:  
a) El registre general de la Universitat de València (av. Blasco Ibáñez, 13, 46788 València), que es troba obert al públic de dilluns a divendres (horari de 09.00 a 14.00 h i de 16.00 a 18.00 h).  
b) El registre de qualsevol altra administració pública, o a les oficines de Correus, tal com estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Si es presenta la sol·licitud en una oficina de Correus, s'haurà de complir el procediment establert en l'article 205.3 del Reglament dels Serveis de Correus: la sol·licitud s'hi ha de presentar en sobre obert, perquè l'empleat o empleada la segelle, i hi ha de figurar amb claredat el nom de l'oficina i la data. En cas de no fer-ho així, es considerarà presentada en la data d'entrada en el registre general d'aquesta Universitat.  
  
Al sobre hi ha de constar l'adreça següent: Universitat de València, Servei de Recursos Humans (PAS), avinguda Blasco Ibáñez, 13, 46747 València.  
3.4.2. De conformitat amb l'apartat b de l'article 38 de la Llei de Règim Jurídic de les Administracions Públiques i del Procediment Administratiu Comú, no tenen la consideració d'oficines de registre les d'altres universitats distintes a la convocant.  
3.5 Cal adjuntar a la sol·licitud la documentació següent:  
3.5.1. Una fotocòpia del document nacional d'identitat. Les persones que no tinguen la nacionalitat espanyola, però sí el dret a participar en aquestes proves, han de presentar fotocòpia del document que acredite la seua nacionalitat.  
3.5.2. Resguard original de l'ingrés dels drets d'examen o justificant pel qual s'acullen a l'exempció de taxes; si es té bonificació per família nombrosa caldrà adjuntar la justificació pertinent (apartat 3.7 d'aquesta convocatòria).  
3.6. Els drets d'examen són de 24,76 euros, que cal ingressar al compte corrent «Drets d'examen - Universitat de València», número 8273.1904.87.2793002167 del Banco Santander.  
El fet de no abonar la quantitat indicada com a drets d'examen dins del termini de presentació de sol·licituds, es considerarà incompliment inesmenable i determinarà l'exclusió de la persona aspirant en aquestes proves selectives.  
3.7. D'acord amb el que estableixen les normes d'execució pressupostària per a l'any 2013 d'aquesta Universitat, són exemptes del pagament dels drets d'examen:  
3.7.1. Les persones amb una discapacitat igual o superior al 33 %. Aquestes persones han de presentar els certificats corresponents que acrediten la condició de persona amb discapacitat mitjançant fotocòpia del certificat de la Conselleria de Benestar Social o òrgan competent.  
  
3.7.2. Els membres de famílies nombroses de categoria especial. Aquestes persones hauran de presentar fotocòpia de la documentació oficial en vigor que acredite la condició esmentada.  
3.7.3. Gaudiran d'una bonificació del 50 % d'aquestes taxes els membres de famílies nombroses de categoria general. Aquestes persones hauran de presentar fotocòpia de la documentació oficial en vigor que acredite la condició esmentada.  
3.8. Les persones aspirants amb discapacitat que desitgen sol·licitar mesures d'adaptació, hauran d'indicar-lo expressament en l'imprès de sol·licitud, no només marcant la casella corresponent, sinó especificant el tipus de mesura requerida. En l'annex V figura la llista de mesures d'adaptació possibles. Perquè els siga aplicada la mesura d'adaptació corresponent hauran de presentar juntament amb la sol·licitud, les fotocòpies del certificat del grau de discapacitat i del dictamen tècnic facultatiu expedit per l'òrgan competent.  
Sense la presentació d'aquest últim no serà possible la concessió de l'adaptació sol·licitada.  
3.9. Com la convocatòria preveu la realització d'una prova d'idioma comunitari, voluntària i de mèrits, la persona aspirant haurà de fer constar la seua opció en l'imprès de sol·licitud, a més d'indicar l'idioma triat per a la mateixa. Si no ho fa així, s'entendrà que renuncia a realitzar aquesta prova.  
3.10. Els errors que es puguen advertir en la sol·licitud, es poden corregir en qualsevol moment, d'ofici o a instància de la persona interessada.  
  
Quarta. Admissió d'aspirants  
4.1. Una vegada finalitzat el termini de presentació de sol·licituds, i després que s'haja comprovat que es tenen tots els requisits de participació que la convocatòria assenyala, així com el pagament dels drets d'examen o la justificació de l'exempció de l'abonament dels mateixos, el rector dictarà una resolució, que es publicarà en el Diari Oficial de la Comunitat Valenciana (DOCV) i que contindrà la llista provisional de persones admeses i excloses a la realització de les proves.  
  
4.2. A partir de l'endemà de la publicació de la llista provisional de persones admeses i excloses, s'iniciarà un termini de 10 dies hàbils perquè s'hi puguen formular al·legacions o esmenar els defectes que hagen motivat l'exclusió, d'acord amb el que estableix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
En qualsevol cas, per tal d'evitar errors i permetre'n l'esmena dins del termini i en la forma escaient, les persones aspirants han de comprovar fefaentment no només que no figuren en la relació de persones excloses, sinó que a més el seu nom, cognoms i DNI consten correctament en la relació de persones admeses.  
Les persones aspirants que dins del termini assenyalat no esmenen els defectes detectats o no al·leguen les omissions, seran definitivament excloses de la participació en aquestes proves.  
4.3. Una vegada finalitzat el termini de reclamacions i d'al·legacions, esmenats els defectes, es dictarà una nova resolució, que contindrà la llista definitiva de persones admeses i excloses, la data, el lloc i l'hora de la realització del primer exercici. Aquesta resolució es publicarà en el Diari Oficial de la Comunitat Valenciana (DOCV).  
4.4. Són causa d'exclusió, a més de les que s'indiquen en altres apartats d'aquestes bases:  
- No haver signat la sol·licitud.  
- No haver presentat fotocòpia del DNI.  
4.5. És causa d'exclusió de l'exercici de mèrits no haver assenyalat l'apartat corresponent de la sol·licitud; i, pel que fa a l'exercici d'idioma, no haver-hi especificat l'idioma elegit.  
  
Cinquena. Desenvolupament de les proves selectives  
5.1. Els exercicis es faran a les dependències de la Universitat de València. El primer exercici es realitzarà al lloc, la data i l'hora que establirà la resolució del Rectorat d'aquesta Universitat mitjançant la qual s'aprove la llista definitiva de persones admeses i excloses de les proves objecte d'aquesta convocatòria.  
5.2. En cas de realitzar-se algun dels exercicis en diverses sessions, l'ordre d'actuació de les opositors i opositores s'establirà per sorteig.  
  
5.3. En cada exercici les persones aspirants hauran d'acreditar la seua identitat exclusivament mitjançant la presentació del DNI, NIE, passaport o permís de conduir.  
L'incompliment d'aquest requisit per alguna persona, determinarà la seua exclusió de la realització de les proves.  
Les còpies o fotocòpies d'aquests documents no són vàlides en cap cas.  
5.4. Les persones aspirants seran convocades per a cada exercici en crida única, i en seran excloses les qui no hi compareguen. Si la persona arriba al lloc de realització de les proves quan aquestes ja s'han iniciat o no s'hi presenta, encara que siga per causa justificada, perdrà el seu dret.  
Les persones que integren el tribunal i el personal col·laborador no han de permetre l'accés a les sales on es realitzen els exercicis a aquelles persones que no complisquen els requisits anteriors, ni a aquelles que hi compareguen després que s'haja acabat la crida de les persones aspirants convocades.  
Tanmateix, quan es tracte de proves orals o d'altres de caràcter individual i successiu, el tribunal pot considerar les causes al·legades i admetre la persona aspirant, sempre que aquestes proves no hagen finalitzat i aquesta admissió no menyscabe el principi d'igualtat amb la resta de personal.  
5.5. Després de cada prova, el tribunal ha d'anunciar la realització de la següent mitjançant la pàgina web del Servei de Recursos Humans (PAS), l'adreça de la qual és , amb una antelació mínima de 48 hores.  
5.6. Si en qualsevol moment del procés selectiu el tribunal tinguera coneixement que alguna de les persones aspirants no posseeix la totalitat dels requisits exigits en aquesta convocatòria, amb l'audiència prèvia a la persona interessada, li ha de requerir que acredite els requisits esmentats. Si la persona no els acredita en el termini de 10 dies hàbils següents a la notificació del requeriment, el tribunal proposarà la seua exclusió de la prova, tot indicant les inexactituds o falsedats formulades per la persona aspirant a l'òrgan convocant, el qual, després de les verificacions oportunes, dictarà resolució motivada d'exclusió de l'esmentada persona de les proves selectives.  
  
Sisena. Informació i actuacions del tribunal  
6.1. Tota la informació que calga comunicar a les persones aspirants, les llistes d'aprovats i aprovades de cadascun dels exercicis, la valoració dels mèrits i qualsevol altre anunci que el tribunal estime pertinent, es publicarà al tauler d'anuncis del Servei de Recursos Humans (PAS) i en la pàgina web d'aquest servei, l'adreça de la qual és .  
6.2. Finalitzades les proves i valorats els mèrits que integren el concurs oposició, el tribunal elaborarà una llista amb el nom de les persones que hagen superat aquest concurs oposició.  
Si en l'elaboració d'aquesta llista es produeix un empat entre la puntuació de les persones aprovades, l'ordre s'ha d'establir de la manera següent:  
Primer. Segons la puntuació obtinguda en el segon exercici.  
  
Segon. Si encara persisteix l'empat, s'ha de tenir en compte la puntuació del primer exercici.  
Tercer. Si tot i així es manté l'empat, aquest es dirimirà per sorteig.  
  
6.3. Una vegada finalitzat el procés selectiu, es publicarà en el Diari Oficial de la Comunitat Valenciana (DOCV), per resolució del Rectorat, la llista definitiva amb els noms de les persones aprovades.  
  
Setena. Presentació de documents  
7.1. Dins el termini de 10 dies hàbils, comptadors a partir de l'endemà de la publicació en el Diari Oficial de la Comunitat Valenciana (DOCV) de la llista amb els noms de les persones aprovades, aquestes hauran de presentar al Servei de Recursos Humans (PAS) d'aquesta Universitat la documentació següent:  
7.1.1. Fotocòpia acarada amb l'original del títol acadèmic exigit en aquesta convocatòria.  
7.1.2. Certificat acreditatiu dels coneixements de valencià.  
7.2. Les persones que hagen aprovat, pel fet de tenir la condició de funcionaris o funcionàries de carrera d'aquesta Universitat, queden exemptes d'acreditar documentalment la resta de les condicions generals exigibles per a l'ingrés a la funció pública, pel fet de tenir-los acreditats en nomenaments anteriors.  
7.3. Si no es presenta la documentació dins del termini indicat (excepte en els casos de força major) o hi ha falsedat als documents presentats, això comportarà la invalidesa de les actuacions de la persona aprovada i, respecte d'aquesta, la nul·litat subsegüent dels actes del tribunal, sense perjudici de les responsabilitats en què haja pogut incórrer.  
  
Vuitena. Nomenament de funcionari o funcionària  
Una vegada transcorregut el termini de presentació de la documentació especificada en la base setena d'aquesta convocatòria, i després que haja estat verificada, el rector dictarà una resolució, que es publicarà en el Diari Oficial de la Comunitat Valenciana (DOCV), mitjançant la qual les persones que hagen superat aquestes proves selectives seran nomenades funcionaris o funcionàries de carrera.  
  
Novena. Tribunal  
9.1. La composició del tribunal qualificador d'aquestes proves s'ajustarà al que va ser aprovat per l'Acord del Consell de Govern d'aquesta Universitat (ACGUV 185/2012), de 30 de juliol de 2012, Composició i funcionament dels tribunals de les proves selectives per a l'accés a les diferents escales que conformen el personal d'administració i serveis d'aquesta Universitat i que figura en l'annex III d'aquesta convocatòria.  
La relació nominal de les persones que l'integren es farà pública en la mateixa resolució en què es publiquen les llistes definitives de persones admeses i excloses.  
D'acord amb l'article 14 de la Constitució espanyola, el tribunal ha de vetllar pel compliment del principi d'igualtat d'oportunitats entre ambdós sexes.  
9.2. La composició del tribunal haurà d'ajustar-se al principi d'imparcialitat i professionalitat dels seus membres i la seua composició ha de tendir a la paritat entre homes i dones, en compliment del que estableix l'article 53 de la Llei Orgànica 3/2007, de 22 de març, per la Igualtat Efectiva de Dones i Homes, l'article 60.1 de la Llei 7/2007, de 12 d'abril, de l'Estatut Bàsic de l'Empleat Públic, la Llei 10/2010, d'Ordenació i Gestió de la Funció Pública Valenciana, i en l'Acord del Consell de Govern de la Universitat de València, d'1 de desembre de 2009 (ACGUV 204/2009), pel qual s'aprova el I Pla d'Igualtat de la Universitat de València.  
9.3. El tribunal podrà nomenar personal col·laborador, especialista i ajudant, que estarà sempre sota la seua direcció i control directes.  
9.4. Les persones que componen el tribunal, així com el personal col·laborador, especialista i ajudant, hauran d'abstenir-se d'intervenir en les activitats del tribunal quan es troben en alguna de les circumstàncies previstes en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o si han realitzat tasques de preparació d'opositors que es presenten a proves selectives per al mateix cos o escala en els cinc anys anteriors a la publicació d'aquesta convocatòria.  
  
La presidència podrà sol·licitar a les persones que formen part del tribunal una declaració expressa de no trobar-se sotmeses a les circumstàncies previstes en els articles esmentats.  
9.5. Prèvia convocatòria de la presidència es constituirà el tribunal amb l'assistència almenys de la majoria reglamentària dels seus membres, titulars o suplents. En aquesta sessió el tribunal acordarà totes les decisions que corresponguen per al correcte desenvolupament de les proves selectives.  
Durant el procés selectiu el tribunal ha de resoldre tots els dubtes que puguen sorgir sobre l'aplicació d'aquestes normes, així com el que s'haja de fer en els casos no previstos.  
El procediment d'actuació del tribunal s'ajustarà, en tot moment, al que disposa la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.  
  
9.6. El tribunal adoptarà les mesures necessàries perquè les persones aspirants amb discapacitat tinguen les mateixes condicions per a la realització dels exercicis que la resta de participants. En aquest sentit, per a les persones que ho sol·liciten, d'acord amb la base 3.8, s'establiran les adaptacions possibles de temps i mitjans.  
9.7. Per a les comunicacions i la resta d'incidències que puguen sorgir, el tribunal tindrà la seu al Rectorat de la Universitat de València (av. Blasco Ibáñez, 13, 46657 València).  
9.8. Les persones que formen part del tribunal que actue en aquestes proves, tindran la categoria que per a aquests casos determine la legislació vigent.  
9.9. En cap cas el tribunal podrà aprovar ni declarar que ha superat les proves selectives un nombre de persones superior al de llocs convocats. Qualsevol proposta que contravinga el que hi ha establert és nul·la de ple dret.  
9.10. La presidència del tribunal adoptarà les mesures oportunes per garantir que els exercicis de la fase d'oposició siguen corregits sense el coneixement de la identitat de les persones aspirants, en aquells exercicis que escaiga.  
  
Desena. Informació respecte de les dades recollides  
10.1. Les dades subministrades per les persones interessades podran quedar incorporades en un fitxer automatitzat que constitueix la base de dades de personal o la base de dades de borsa de treball, de conformitat amb la Llei Orgànica 15/1999, de 13 de desembre, de Protecció de Dades de Caràcter Personal (LOPD).  
10.2. El fitxer queda sota la responsabilitat de la Secretaria General de la UVEG, a l'avinguda Blasco Ibáñez, número 13, 46822 València.  
  
10.3. La informació obtinguda serà processada exclusivament per a la gestió de personal.  
10.4. Les dades de caràcter personal seran tractades amb el grau de protecció que estableix el Reial Decret 1720/2007, de 21 de desembre, pel qual s'aprova el Reglament de Desenvolupament de la Llei Orgànica 15/1999, de 13 de desembre, de Protecció de Dades de Caràcter Personal, i s'adoptaran les mesures de seguretat necessàries per garantir la confidencialitat i la integritat de la informació.  
10.5. Les persones interessades poden exercir els seus drets d'accés, rectificació, cancel·lació i oposició, en compliment del que estableix la LOPD, davant el Servei de Recursos Humans (PAS) de la Universitat de València (av. Blasco Ibáñez, núm. 13, nivell 1, 46440 València).  
  
Onzena. Recursos  
Contra aquesta resolució, que exhaureix la via administrativa, es pot interposar potestativament recurs de reposició en el termini d'un mes comptador a partir de l'endemà de la seua publicació, davant el mateix òrgan que la va dictar, o recurs contenciós administratiu, davant els òrgans de la jurisdicció contenciosa administrativa de la Comunitat Valenciana, dins del termini de dos mesos comptadors a partir de l'endemà de la seua publicació en el Diari Oficial de la Comunitat Valenciana (DOCV).  
Contra els actes del tribunal es pot interposar recurs d'alçada d'acord amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Els recursos contenciosos administratius que s'interposen contra aquesta resolució, seran anunciats al Diari Oficial de la Comunitat Valenciana (DOCV), a l'efecte d'emplaçaments a les possibles persones interessades.  
  
València, 15 de juliol de 2013.- El rector, p. d. (DOCV 06.09.2012), el gerent: Joan E. Oltra i Vidal.  
  
  
  
ANNEX I  
Sistema selectiu  
  
Amb anterioritat a l'inici del procés selectiu, les persones que no estiguen en possessió de la certificació de coneixements de valencià de nivell C1, hauran de realitzar una prova prèvia de coneixements de la llengua oral i escrita equivalent a aquest nivell. El resultat d'aquesta serà apte/a o no apte/a. Superada la prova, podran començar el procés selectiu i se'ls considerarà en possessió de l'acreditació suficient del nivell C1 de valencià exigit.  
El sistema selectiu serà el de concurs oposició.  
1. Fase d'oposició  
Constarà de tres exercicis, dels quals els dos primers són obligatoris i eliminatoris, i el tercer, voluntari i de mèrits.  
Primer exercici. Consistirà en desenvolupar per escrit un tema a elegir entre tres dels que propose el tribunal, que seran extrets a l'atzar entre els que configuren el temari, annex II d'aquesta convocatòria.  
El temps de duració de l'exercici el fixarà el tribunal i no podrà ser superior a dues hores.  
Una vegada finalitzada la prova, l'exercici s'introduirà en un sobre que cal tancar i que quedarà sota la custòdia del tribunal, el qual en una crida única convocarà els i les opositores perquè el llegeixen.  
  
La valoració d'aquest exercici és de 0 a 10 punts. Per aprovar-lo caldrà obtenir-hi almenys 5 punts.  
Segon exercici. Consistirà en resoldre per escrit dos supòsits pràctics a elegir entre tres supòsits proposats pel tribunal, relacionats amb les matèries que figuren en el temari, annex II de la convocatòria.  
La valoració total d'aquest exercici és de 0 a 10 punts. Cada supòsit serà valorat de 0 a 5 punts, i per aprovar-lo, cal obtenir-hi almenys 5 punts en total i no haver estat valorat amb 0 punts en cap dels dos supòsits.  
La duració d'aquest exercici serà anunciada pel tribunal amb prou antelació i dependrà del seu contingut.  
Tercer exercici. Voluntari i de mèrits. Tindrà dues parts: una voluntària i una altra obligatòria. Les persones que sol·liciten la realització d'aquest exercici hauran de desenvolupar necessàriament la part obligatòria.  
Primera part. Voluntària. Tindrà com a objecte valorar el coneixement d'una llengua comunitària, segons l'opció manifestada per la persona interessada en l'imprès de sol·licitud de participació en les proves selectives.  
Segona part, obligatòria. Tindrà com a objecte realitzar una entrevista basada en una memòria que haurà de presentar l'opositor o l'opositora sobre el funcionament d'un servei de la Universitat de València relacionat amb l'àrea professional a què es refereixen les places convocades. Aquesta memòria, la redactarà l'opositor o l'opositora i no podrà superar els 15 fulls.  
Les persones aspirants hauran de presentar la memòria juntament amb el curriculum vitae en el termini de 10 dies a comptar des de l'endemà de la publicació de la llista de persones aprovades als exercicis obligatoris.  
La valoració total de l'exercici serà de 5 punts. La primera part es valorarà de 0 a 3,5 punts i la segona, de 0 a 1,5 punts.  
Finalitzats els exercicis de la fase d'oposició i publicada la llista de les persones aprovades d'aquesta fase, s'obrirà un termini de 10 dies hàbils, comptadors des de l'endemà a la seua publicació, per a que aquestes presenten la documentació acreditativa per a la fase de concurs.  
2. Fase de concurs.  
A la fase de concurs només hi poden optar els i les aspirants que hagen superat la fase d'oposició. Es valoraran els mèrits que hagen aportat les persones esmentades segons el barem que s'assenyala a continuació. Aquests mèrits els hauran de posseir en la data de publicació d'aquesta convocatòria en el Diari Oficial de la Comunitat Valenciana (DOCV).  
La puntuació obtinguda en la fase de concurs es sumarà a l'obtinguda en la fase d'oposició per a elaborar l'ordre definitiu de les persones aprovades.  
A continuació, s'elaborarà una llista amb el nom de les persones aprovades en el concurs oposició.  
  
Barem  
  
Es valoraran els mèrits següents:  
a) Antiguitat. Es valorarà tot el temps de serveis reconeguts a l'empara de la Llei 70/1978, segons la fórmula següent: 4 log(1+nre. anys)/log(31). El temps màxim que es valorarà serà el període de 30 anys i no es tindran en consideració fraccions inferiors a l'any.  
b) Treball desenvolupat. Es valorarà el grau consolidat que els i les aspirants tinguen en el moment de finalitzar el termini de presentació de sol·licituds, amb 1 punt el nivell del grup que promociona i 0,5 punts el nivell inferior.  
A les persones que es troben en situació d'excedència per atenció de fills o filles se'ls valorarà el grau personal que tinguen consolidat. S'aplicarà aquesta mateixa norma a totes les persones que estiguen en situació de reserva del lloc de treball.  
A les persones excedents voluntàries se'ls valorarà el grau personal que tinguen consolidat en el moment de sol·licitar l'excedència.  
c) Titulació acadèmica. Es valoraran les titulacions acadèmiques acreditades per els i les aspirants que siguen superiors a la que s'exigeix per a accedir al grup a què pertanyen les places oferides. La valoració màxima per aquest concepte serà 1 punt.  
d) Cursos de formació. En aquest apartat es valoraran els cursos de formació organitzats per la Universitat de València o organismes oficials reconeguts en matèria de formació de funcionaris/àries que hagen estat convalidats pel Servei de Formació Permanent de la Universitat de València. En cap cas es puntuaran en aquest apartat els cursos de coneixement de valencià i d'idiomes, i es limitarà als que estiguen previstos en els epígrafs de formació en el barem general d'aplicació als concursos de mèrits per a la provisió de llocs de treball, aprovat per la Junta de Govern de 22 d'octubre de 1991.   
La valoració màxima per aquest concepte serà 1 punt. Es puntuarà d'acord amb l'escala següent:  
- Cursos entre 15 i 30 hores: 0,10 punts.  
- Cursos entre 31 i 50 hores: 0,20 punts.  
- Cursos de 51 i més hores: 0,30 punts.  
e) Coneixements de valencià: la valoració màxima per aquest concepte serà d'1 punt. En aquest apartat es valoraran els nivells de coneixements de valencià d'acord amb l'escala següent:  
- Nivell C2: 1 punt.  
Només es reconeixeran els certificats expedits per la Junta Qualificadora de Coneixements del Valencià, els certificats del Servei de Política Lingüística de la Universitat de València o els que hagen segut homologats per aquest Servei.  
  
  
ANNEX II  
Temari  
  
Tema 1. Nivells d'experimentació i metodologia bàsica en bioquímica i biologia cel·lular. Estudis amb animals intactes, amb òrgans, teixits o cèl·lules aïllades. Estudis moleculars (estructurals o funcionals). Sistemes cel·lulars. Tècniques per a la separació de diferents tipus cel·lulars (centrifugació, immunoseparació, citometria de flux). Mètodes per a l'homogeneïtzació i el fraccionament subcel·lular.  
Tema 2. Introducció als cultius cel·lulars. Desenvolupament històric. Conceptes actuals de cultiu cel·lular. Cultius animals i vegetals.  
Tema 3. El laboratori de cultius cel·lulars: equipament mínim i consideracions pràctiques. Cabines de flux laminar. Incubadores de CO2. Instruments d'observació: microscopi invertit de contrast de fases. Equips d'esterilització. Altres instruments.  
Tema 4. Tipus de cultius (I). Cultius primaris: concepte i tipus. Etapes en l'establiment d'un cultiu primari. Cultiu d'òrgans. Cultius primaris d'explants d'òrgans. Cultius primaris de cèl·lules. Cultiu de cèl·lules germinals i embrionàries. Cultiu de cèl·lules mare. Cultius d'esferoides. Tècniques de cocultiu. Cultius tridimensionals.  
  
Tema 5. Tipus de cultius (II). Línies cel·lulars primàries i contínues: concepte i tipus. Cultius en suspensió i en monocapa. Transformació cel·lular. Caracterització de línies cel·lulars. Mètodes d'immortalització i transformació cel·lular.  
Tema 6. Mitjans de cultiu. El substrat de cultiu. Paper de la matriu extracel·lular. El medi de cultiu, els suplements i la seua selecció. La fase gasosa. Propietats físiques. Condicions fisiològiques. Medis definits. Medis condicionats. Paper del sèrum en els cultius cel·lulars. Extractes.  
Tema 7. Metodologia bàsica i seguiment dels cultius. Esterilitat en els cultius cel·lulars. Requeriments i maneig de cultius en monocapa i cultius en suspensió. Mètodes de disgregació cel·lular: mecànics, químics i enzimàtics. Subcultiu i manteniment dels cultius. Quantificació i viabilitat cel·lular. Ús de l'hemocitòmetre pel comptatge cel·lular.  
  
Tema 8. Detecció de contaminacions. Contaminació química. Contaminació biològica. Contaminació amb bacteris, llevats i fongs. Contaminació per micoplasmes i per virus. Contaminacions per altres línies cel·lulars. Orígens de les contaminacions. Control de contaminacions en cultius cel·lulars.  
Tema 9. Preservació i crioconservació de cèl·lules. La crioconservació com a mètode per a l'emmagatzematge de cèl·lules i línies cel·lulars. La congelació. Medis i tampons adequats. Descongelació i posada a punt d'una línia cel·lular.  
Tema 10. Citotoxicitat i assajos de viabilitat. Utilitat dels cultius cel·lulars en estudis de farmacotoxicologia. Citotoxicitat. Assajos de viabilitat cel·lular. Assajos clonogènics: corbes de supervivència. Mètodes per a l'estudi de la mort cel·lular per apoptosi i/o necrosi en cultius cel·lulars. Assajos en multipouets: ús de l'MTT.  
Tema 11. Proliferació cel·lular i estudi del cicle cel·lular. Proliferació cel·lular: corbes de creixement. Sincronització cel·lular. La timidina tritiada i la bromodesoxiuridina i la seua detecció en cultius. Estudi de les fases del cicle cel·lular mitjançant marcadors específics.  
Tema 12. Estudi de l'expressió gènica en cultius cel·lulars (I). Aïllament d'RNA i la seua utilització en tècniques de Northern blot o assajos de protecció de RNases. Aïllament de nuclis: assajos de transcripció in vitro (run on). Aïllament d'extractes nuclears i la seua utilització en estudis d'activitat de factors transcripcionals.  
Tema 13. Estudi de l'expressió gènica en cultius cel·lulars (II). Aïllament de proteïnes i la seua utilització en tècniques de Western blot. Anàlisi immunocitoquímic mitjançant l'ús de microscopía de fluorescència.  
Tema 14. Tècniques moleculars en cultius cel·lulars. Tècniques de transducció cel·lular. Transferència d'ADN. Lipofecció. Electroporació. Fusió cel·lular somàtica. Producció d'anticossos monoclonals. Tècniques de permeabilització de membranes.  
Tema 15. Tècniques moleculars en cultius cel·lulars (II). Tècniques d'infecció cel·lular. Ús de vectors virals (retrovirus, lentivirus, adenoassociats). Generació de retrovirus i lentivirus. Construccions i línies empaquetadores. Obtenció de partícules virals i titulació.  
Tema 16. Tècniques d'immunodetecció en cultius cel·lulars. Anticossos i tècniques immunocitoquímiques. Immunofluorescència. Immunoperoxidasa. Assajos citogenètics i detecció de dany en ADN.  
Tema 17. Tècniques d'hibridació in situ en cultius cel·lulars. Tècniques citogenètiques amb fluorescència. Pintat de cromosomes. Hibridació in situ fluorescent.  
Tema 18. Microscopia de fluorescència i microscopia confocal en cultius. Fonaments de la microscopia de fluorescència. Fonaments de la microscopia confocal. Fluorocroms per a l'anàlisi de cultius cel·lulars. Aplicacions. Visualització de proteïnes fluorescents. Anàlisi d'alt rendiment en fluorescència basat en microscopia.  
Tema 19. Anàlisi per microscopia electrònica de cultius cel·lulars. Tècniques bàsiques de preparació de cultius per a la seua anàlisi amb microscopi electrònic. Fixació, inclusió. Obtenció de talls i contrastat. Anàlisi amb microscopi electrònic de transmissió. Preparació de mostres i anàlisi mitjançant microscopia electrònica d'escombratge.  
Tema 20. Aplicacions dels cultius cel·lulars a la biomedicina i la biotecnologia. Cultius cel·lulars i obtenció d'organismes transgènics. Teràpia gènica. Producció de proteïnes recombinants.  
Tema 21. Bones pràctiques en un laboratori de cultius cel·lulars: Identificació de perills (físics, químics, biològics i radiològics). Mesures de seguretat generals i personals. Normatives de seguretat. Comportament en situacions d'emergència.  
Tema 22. Fonaments de la citometria de flux. Generalitats, desenvolupament històric de la citometria de flux. Avantatges i inconvenients de la citometria de flux. Principals sistemes i components d'un citòmetre de flux: sistema de flux, sistema òptic i sistema electrònic.  
Tema 23. Sistema de flux en citometria. La cambra de flux: focalització hidrodinàmica. Nous sistemes de focalització acústica. Velocitat del flux i velocitat d'adquisició de mostra. Bombes de bioseguretat que impedeixen el reflux de la mostra i detectors de nivell en el fluid envolupant i en el tanc de deixalles.  
Tema 24. Sistema òptic en citometria. Fluorescència i fluorocroms. Fluorocroms en tàndem. Proteïnes fluorescents. Fonts de llum: un raig làser o més d'un. Òptica d'excitació i emissió. Filtres i detectors.  
  
Tema 25. Tipus d'informació multiparamètrica obtinguda en citometria. Dispersió frontal de la llum (forward scattter) proporcional a la grandària de la partícula. Dispersió lateral de la llum (side scatter) proporcional a la granularitat interna de la partícula. Anàlisi de fluorescències. Anàlisi individualitzada de la partícula amb interpretació col·lectiva: histogrames monoparamètrics o biparamètrics (dot plots).  
Tema 26. Anàlisi per citometria de flux. Selecció de la població d'interès mitjançant finestres (gates). Discriminació de poblacions i eliminació de restes cel·lulars i cèl·lules mortes. Eliminació de doblets: mesura del temps de vol o amplària del pic. .  
Tema 27. Anàlisi per multifluorescència en citometria. Solapament d'espectres. Compensació de la fluorescència manual i automàtica. Disseny de panells d'anticossos per immunofenotipatge per multifluorescència.  
Tema 28. Calibratge, maneig i ajust dels equips de citometria. Calibratges automàtics dels equips. Sistemes de control de qualitat diaris dels equips. Creació i emmagatzematge de plantilles d'adquisició i anàlisi. Programes de neteja dels equips. Recalculació de compensació en ajustar els voltatges. Seguiment del rendiment dels equips a través del temps. Sistemes de recompte absolut. Emmagatzematge i anàlisi de dades, tipus de representació gràfica.  
Tema 29. Preparació de les cèl·lules per a la seua anàlisi per citometria de flux. Disseny experimental i anàlisi de dades. Obtenció de suspensió monodispersa. Marcatge amb anticossos enfront de proteïnes de superfície. Marcatge intracel·lular: protocols de permeabilització. Etapes de bloqueig amb proteïnes inespecífiques o amb anticossos anti-FcR. Controls negatius: isotipus control. Mètodes de fixació de les mostres.  
Tema 30. Separació cel·lular per citometria de flux. Aplicacions i importància de la separació cel·lular. Altres mètodes de separació cel·lular: avantatges i inconvenients pel que fa a la citometria de flux. Fonaments de la separació electrostàtica. Separació mecànica.  
Tema 31. Aspectes pràctics de la separació cel·lular per citometria de flux. Preparació de la mostra. Neteja. Grandària del filtre. Alineament dels làsers i estabilització de la formació de les gotes. Càlcul del drop delay. Posada a punt de la separació. Puresa, recuperació i rendiment. Maquinari i programari avortaments. Maneres d'operar: màxima puresa, enriquiment i cèl·lula individual.  
Tema 32. Quantificació de l'expressió de proteïnes de membrana per citometria de flux. Immunofenotipatge per identificar subpoblacions cel·lulars. Identificació d'estadis de diferenciació. Identificació de cèl·lules mare per immunofenotipatge o mitjançant la identificació de la denominada side population. Identificació de l'activació cel·lular.  
  
Tema 33. Anàlisi de la proliferació cel·lular i de la mort cel·lular mitjançant citometria de flux. Fluorocroms amb afinitat per àcids nucleics. Anàlisi de viabilitat o exclusió de cèl·lules mortes. Quantificació de paràmetres cel·lulars i anàlisis del cicle. Nombre i grandària de les cèl·lules. Estimació del contingut (ploidia) i de la taxa de síntesi d'ADN i de proteïnes. Anàlisi del cicle cel·lular mitjançant citometria de flux. Sincronització cel·lular. Estudi de la divisió cel·lular. Anàlisi de mort cel·lular per citometria.  
Tema 34. Aplicacions de la citometria de flux (I). Citometria de flux en hematologia. Citometria de flux en teràpia gènica i cel·lular. La citòmica en l'anàlisi dinàmica de la funció cel·lular.  
Tema 35. Aplicacions de la citometria de flux (II). Estudis de senyalització intracel·lular mitjançant citometria de flux. Mesura de citocines intracel·lulars. Mesura de l'activitat fagocítica.  
Tema 36. Aplicacions de la citometria de flux (III). Mesura de molècules solubles com a citocines secretades i altres anàlits.  
Tema 37. Reglamentació i normatives. Llei de biomedicina. Normatives de seguretat i higiene en el treball relatives al treball amb cultius cel·lulars. Biobancs i repositoris de cèl·lules. Ús de cèl·lules humanes.  
  
Tema 38. Organització d'un servei de citometria i cultius cel·lulars. Disseny d'infraestructures. Equipament d'un laboratori de preparació de mostres per microscopia i citometria de flux. Recursos humans: treball en equip.  
Tema 39. Gestió de la qualitat en un servei de citometria i cultius cel·lulars. Registres. Indicadors de processos. Calibratges i verificacions en equips de citometria. Pla de millora contínua.  
Tema 40. Prevenció de riscos i seguretat en un servei de citometria i cultius cel·lulars. Tipus de riscos: biològics, químics, mecànics, elèctrics. Protocols d'emergència. Gestió de residus.  
  
Nota: la normativa legal que empara el contingut d'aquestes temes, serà la que es trobe publicada en el moment de la publicació en el Diari Oficial de la Comunitat Valenciana (DOCV) de la convocatòria.  
  
  
ANNEX III  
Tribunal  
  
El tribunal per a aquestes proves selectives estarà compost per cinc membres, amb veu i vot, nomenats pel rector o la rectora:  
a) La presidència i el secretari o la secretària, i la seua suplència, que designa el rector o la rectora entre el personal funcionari de la comunitat universitària.  
b) Un/a vocal, i la seua suplència, que designa el rector o la rectora, preferentment entre el personal de la mateixa escala o les escales superiors a la de la convocatòria.  
c) Un/a vocal, i la seua suplència, que es tria per sorteig, entre el personal, preferentment, de la mateixa escala o les escales superiors a la de la convocatòria.  
d) Un/a vocal, i la seua suplència, que designa el rector o la rectora, entre personal d'altres administracions públiques de cossos funcionarials o escales del mateix grup o superior i de funcions anàlogues a la de la convocatòria.  
  
  
ANNEX V  
Mesures d'adaptació  
  
Les mesures d'adaptació que poden sol·licitar les persones amb discapacitat són les següents:  
1. Eliminació de barreres arquitectòniques i taula adaptada a cadira de rodes.  
2. Ampliació del temps de durada de l'exercici.  
3. Augment de l'amplitud dels caràcters de l'examen, per dificultat de visió.  
4. Necessitat d'intèrpret per causa de sordesa.  
5. Sistema braille d'escriptura.  
6. Altres. En cas que l'adaptació requerida no figure entre les previstes, indiqueu-ho en un full complementari.  
(Indiqueu en la sol·licitud el nombre de la mesura d'adaptació que requerisca).